b"\n_START_ARTICLE_\nPapa Eleuteri\n_START_SECTION_\nOr\xc3\xadgens\n_START_PARAGRAPH_\nEl Liber Pontificalis diu que era de nacionalitat grega, originari de la poblaci\xc3\xb3 de Nic\xc3\xb2polis, a la regi\xc3\xb3 de l'Epir, situada prop del golf d'Arta. En aquest text tamb\xc3\xa9 s'afirma que era fill d'un home anomenat Habundi. Segons el testimoni d'Heg\xc3\xa8sip de Jerusalem, escriptor contemporani a Eleuteri, diu que fou diaca durant el pontificat d'Anicet, un c\xc3\xa0rrec en el qual probablement es perpetu\xc3\xa0 fins a la mort del seu predecessor, Soter, vers el 174._NEWLINE_El seu nom significa home lliur i sembla indicar que va ser un esclau alliberat, va arribar a Roma acompanyant al Papa Anicet.\n_START_SECTION_\nPontificat\n_START_PARAGRAPH_\nVa ser triat Papa l'any 175, pel que \xc3\xa9s l'\xc3\xbaltim papa que apareix en la llista publicada per Sant Ireneu de l'any 180.  _NEWLINE_El seu pontificat s'ubica en el regnat de Marc Aureli i de C\xc3\xb2mmode. Segons el Cat\xc3\xa0leg Liberi\xc3\xa0, va regnar durant quinze anys, sis mesos i cinc dies, entre el 171 i el 185. Segons Eusebi de Cesarea, fou triat el disset\xc3\xa8 any de regnat de Marc Aureli, i aix\xc3\xb2 suposaria traslladar la mort d'Eleuteri l'any 192. _NEWLINE_L'estat dels cristians durant el regnat de Marc Aureli va ser dif\xc3\xadcil en molts indrets de l'imperi rom\xc3\xa0, no era pas aix\xc3\xad, tanmateix, a Roma, on no hi hagu\xc3\xa9 una gran viol\xc3\xa8ncia. Giovanni Battista de Rossi situa a finals del regnat el martiri de santa Cec\xc3\xadlia, per\xc3\xb2 \xc3\xa9s una data err\xc3\xb2nia. Despr\xc3\xa9s, durant el regnat de C\xc3\xb2mmode (180-192) els cristians van gaudir d'una pau ininterrompuda, durant la qual l'\xc3\xbanic martiri conegut \xc3\xa9s el de sant Apol\xc2\xb7loni a Roma, entre el 180 i el 185._NEWLINE_Els montanistes, originaris de l'\xc3\x80sia Menor, havien fet cam\xc3\xad fins a Roma i la G\xc3\xa0l\xc2\xb7lia, durant la segona meitat del segle II, especialment durant el mandat d'Eleuteri. D'antuvi, la seva naturalesa fou dif\xc3\xadcil d'acceptar i aix\xc3\xb2 f\xc3\xa9u que es prengu\xc3\xa9s definitivament una posici\xc3\xb3 en contra del montanisme. El 177 es produeix una persecuci\xc3\xb3 violenta a Li\xc3\xb3, els religiosos locals van escriure des de la pres\xc3\xb3 sobre el nou moviment gestat a \xc3\x80sia Menor i a Fr\xc3\xadgia i els seus seguidors; una missiva fou enviada a Eleuteri. Dita carta fou portada per un prevere de la ciutat i futur bisbe de Li\xc3\xb3, Ireneu, nadiu d'Esmirna. Eusebi de Cesarea afirma que les cartes d'Eleuteri reflectien una oposici\xc3\xb3 al moviment montanista, no obstant aix\xc3\xb2 defensava la toler\xc3\xa0ncia i va advocar per la preservaci\xc3\xb3 de la unitat eclesi\xc3\xa0stica. Durant el pontificat d'Eleuteri, Ireneu escriu una gran obra contra els gn\xc3\xb2stics, l'Adversus haereses, on estudia totes les escoles heterodoxes._NEWLINE_M\xc3\xa9s tard, tamb\xc3\xa9 per motius de la controv\xc3\xa8rsia montanista, va vindre a Roma a reunir-se amb Eleuteri, el bisbe Abercius de Hier\xc3\xa0polis en Fr\xc3\xadgia. Tamb\xc3\xa9 en temps d'Eleuteri t\xc3\xa9 lloc a Roma el cisma de Blasto a causa de la q\xc3\xbcesti\xc3\xb3 pasqual._NEWLINE_Va suprimir algunes costums hebrees sobre la puresa i la impuresa de les viandes a les quals els cristians donaven gran import\xc3\xa0ncia. El Liber Pontificalis tamb\xc3\xa9 diu que va realitzar tres ordenacions de 12 sacerdots, 8 diaques i 15 bisbes. Va enviar Sant Dami\xc3\xa0 a evangelitzar els bretons.\n_START_SECTION_\nMort\n_START_PARAGRAPH_\nVa morir el 189. Va ser enterrat, el 24 de maig segons el Liber, al Tur\xc3\xb3 Vatic\xc3\xa0, prop de la tomba de sant Pere."